Publication: Magyar Közlöny
Issue: MK-2000-98 (Year: 2000, Number: 98)
Era: 1990-2004
Section: a 168/2000. (IX. 29.) Korm. rendelethez
Paragraph Index: 93

1. A képzési cél Az 1. számú melléklet 1. pontjára is tekintettel olyan széles körű általános műveltséggel, valamint gyógypedagógiai elméleti és gyakorlati tudással rendelkező szakemberek képzése, akik képesek a hallássérültek személyiségjegyeinek, ezen belül kiemelten a hallás- és beszédállapotának megítélésére építve a speciális fejlesztési, nevelési, oktatási és rehabilitációs szükségletek megállapítására és — általában, különösen pedig a szakági specializációnak megfelelő területen — a fejlesztés biztosítására; a hallássérülés különböző típusainak felismerésére alapozva képesek a hallássérülésből eredő másodlagos, elsősorban a nyelv- és beszédfejlődést, valamint egyéb személyiségjegyeket érintő következmények megelőzésére, csökkentésére, esetenként felszámolására, továbbá a kedvező kiindulási alapot adó képességek, készségek felhasználására, továbbfejlesztésére a nemzetközileg alkalmazott korszerű fejlesztő eljárások és technikai eszközök megismerése és alkalmazása révén; felkészültek a hallássérült felnőttekkel kapcsolatos rehabilitációs feladatokra; az integrációs, pályaválasztási és pedagógiai szakszolgáltatási feladatok ellátására; tanácsadásra a hallássérült személyek környezetével, elsődlegesen a családjukkal való együttműködésre és a társszakmák szakembereivel történő multidiszciplináris team-munkára. 1.1. A tanári szakágon az 1. számú melléklet 1. pontjában foglaltak az e szakterületre alkalmazva érvényesek, emellett a képzés célja kiegészül a nyelvi-kommunikációs készségek, illetve a magyar nyelvi és irodalmi ismereteket nyújtó tantárgyak oktatására történő felkészítéssel az általános iskola 7—8. évfolyamán, valamint e területen az egyéni foglalkozások vezetésére a közoktatás további évfolyamain is. 2000/98. szám 1.2. A terapeuta szakágon az 1. számú melléklet 1. pontjában foglaltak az e szakterületre alkalmazva érvényesek.

Source: https://magyarkozlony.hu/hivatalos-lapok/770bfd1fb6f5cc7e48956fc22d477ab97efd38ef/dokumentumok/aab4c94c7192409007a64e499b5111c37b439a53/letoltes